השלימזלים האדירים

השלימזלים האדירים (באנגלית: The Mighty Nein) היא סדרת פנטזיה מונפשת אמריקאית למבוגרים שהופקה על ידי חברות ההפקה "Metapigeon", "Titmouse" ואולפני אמזון עבור שירות הזרמת המדיה "פריים וידאו". הסדרה מבוססת על הקמפיין השני של "Critical Role", ומתרחשת כ-20 שנה לאחר אירועי סדרת ההנפשה הקודמת שלה, "אגדת ווקס מכינה". בדומה לסדרה הקודמת, הסדרה מעבדת את חומר המקור, ואינה משחזרת אותו באופן מדויק.

הפקת הסדרה הוכרזה בינואר 2023, והעבודה על הפרויקט החלה במרץ 2023. הסדרה עלתה לשידור ב-19 בנובמבר 2025.

 עלילה 
 רקע והתרחשות 
הסדרה מתרחשת בעולם הבדיוני אקסנדריה, שנוצר בידי מתיו מרסר בשנת 2012 עבור קמפיין אישי של "מבוכים ודרקונים", אשר הפך בשנת 2015 לסדרת רשת מסוג "משחק חי" בשם "Critical Role". מרבית העלילה מתרחשת ביבשת ויילדמאונט, השוכנת ממזרח לטלדורי – זירת ההתרחשות של הסדרה "אגדת ווקס מכינה" (2022). העלילה מתרחשת כ-20 שנה לאחר אירועי "אגדת ווקס מכינה", בתקופה של מתיחות קיצונית בין האימפריה הדוונדליאנית לבין שושלת קרין – שתי המעצמות המרכזיות של ויילדמאונט – המופרדות ביניהן באמצעות רכס הרי אשקיפר פיקס, בעוד המלחמה עומדת בפתח.

מערב ויילדמאונט נשלט בידי האימפריה הדוונדליאנית ומנוהל על ידי המלך ברטרנד דוונדל. מועצת הארכימאגים "אספת סרברוס" משמשת כיועצת לבית דוונדל. טרנט איקית'ון, הארכימאג לענייני השפעה אזרחית, עומד בראש ארגון חשאי של מתנקשים-קוסמים הידוע בשם "וולסטרוקר". האימפריה רואה באזור זורהאס, השוכן במזרח היבשת, שממה עוינת. זורהאס נשלטת בידי שושלת קרין, בראשות המלכה הזוהרת ליילס קרין, והיא מיושבת בעיקר בידי דרואו וגזעים נוספים הנתפסים כמפלצתיים. חוף מנאג'רי קוסט משתרע לאורך החוף הדרום-מערבי של היבשת, סמוך לאוקיינוס לוסידיאן, ונשלט בידי "ברית קלוביס" – קואליציה של ערי־מדינה, ובהן ניקודראנס ופורט דמאלי.

 תקציר העלילה 
הסדרה עוקבת אחר חבורה של דחויים ובעלי עבר סוער וסודות נסתרים, אשר מתאחדים בעקבות נסיבות בלתי-צפויות. הם נשאבים לתוך עימות רחב-היקף, ונאלצים "לפעול יחד כדי להציל את הממלכה" לאחר שחפץ מאגי עתיק ועוצמתי, הידוע בשם "המשואה", נופל לידיים מסוכנות.

 צוות המדבבים והדמויות 
צוות המדבבים שב לגלם את תפקידיו מן הקמפיין המקורי של "Critical Role":
 לורה ביילי – ג'סטר לאבור, קלריקית טייפלינג שובבה ההולכת בעקבות ישות אלוהית בלתי-נראית המכונה "הנווד".
 טאליסין ג’אפה – מולי-מוק "מולי" טיליף, לוחם-דם טייפלינג העובד כקורא בקלפי טארוט בקרקס נודד.
 אשלי ג’ונסון – יאשה ניידורין, ברברית אאסימרית ושכירת חרב מאזורי הפרא של זורהאס.
 מתיו מרסר – אסֶק תֶ’ליס, מכשף דרואי משושלת קרין, המעורב בתככים פוליטיים רמי-דרג בין השושלת לאימפריה, תוך הסתרת העובדה שאימו חולה בטיפרוס.
 ליאם אוברייאן – קיילב וידוגאסט, אשף אנושי מרושל למראה, בעל שליטה בקסמי אש.
 מרישה ריי – בורגארד "בו" ליונט, נזירה אנושית ממסדר "הנשמה הקובלטית", המתמחה באמנויות לחימה ובכישורי חקירה.
 סם ריגל – נוט האמיצה, נוכלת גובלינית המתמחה בהתגנבות ולחימת קשת מוצלבת, אך סובלת מאלכוהוליזם.
 טרוויס וילינגהם – פיורד סטון, חצי-אורק יתום וימאי, הרוכש כוחות קסם מבלי דעת לאחר ששרד טביעת ספינה.
בנוסף, מופיעה בסדרה לוסי לו בתפקיד הקיסרית ליילס קרין, המלכה הזוהרת של שושלת קרין.

 הפקה 
 רקע 
הסדרה היא עיבוד מונפש של הקמפיין השני בסדרת הרשת בסגנון “משחק חי” בשם "Critical Role". כחלק מהסכם חסות בין "Critical Role" לפלטפורמת D&D Beyond בשנת 2018, הופקה פרסומת מונפשת שבה הופיעו דמויות קבוצת "השלימזלים האדירים" בסצנת קרב. פרסומת זו נחשבת ככזו ש“פתחה דלתות” להפקת סדרת ההנפשה הראשונה של המותג, "אגדת ווקס מכינה" (2022). בינואר 2023 דווח כי "Critical Role Productions" חתמה על הסכם עם "אולפני אמזון" לפיתוח סדרות טלוויזיה וסרטים, ובמקביל הוכרזה רשמית סדרת הנפשה המבוססת על קמפיין "השלימזלים האדירים". לפי דיווח של "וראייטי", במסגרת ההסכם עם "אמזון", ההפקה תימשך תחת חברת ההפקה של "Critical Role", ששמה "Metapigeon".
 ליהוק 
200px|ממוזער|שמאל|צוות השחקנים הראשי של "Critical Role" בכנס "WonderCon" בשנת 2017.
צוות השחקנים של Critical Role שב ומדבב את דמויותיהם מהקמפיין השני. ב-22 ביולי 2025 דווח כי מתיו מרסר, מנחה המשחק של "Critical Role", ישוב לדבב את דמותו של אסֶק תֶ’ליס. מגזין "אנטרטיינמנט ויקלי" ציין כי טרנד "מאט מרסר החבוי" ממשיך גם בסדרה זו – כלומר, מרסר מדבב דמויות משנה ורקע רבות, כפי שעשה גם ב"אגדת ווקס מכינה". בנוסף לכך, צוות המדבבים הראשיים וכן חברים נוספים ב-"Critical Role" מדבבים דמויות אורחות חד־פעמיות רבות.

ב-24 ביולי 2025 הוכרז כי אאולי'אי קרוואליו, אלן קאמינג, רובי דיימונד, ג'ונתן פרייקס, רהול קוהלי, טים מקגרו, אניקה נוני רוז, מארק סטרונג ומינג-נה ון ישמשו כמדבבים אורחים. ב-9 באוקטובר 2025 הוכרז על מדבבים אורחים נוספים, בהם פלישיה דיי, נייתן פיליון, אנג'ליקה יוסטון, לוסי לו, גרהאם מקטביש, ט'ניה מילר ואיוואנה סחקנו.
 הפקה 
בתחילת מרץ 2023 חשף ליאם אוברייאן, חבר צוות השחקנים של "Critical Role", בראיון ל-"ComicBook.com" כי החלה העבודה על הפרויקט. בפוסט שפורסם ב-8 ביוני 2024 ברשת "X" נחשף כי החלו הקלטות הקול. בריאיון מאוקטובר 2024 ציין טרוויס וילינגהם, חבר צוות ומפיק בפועל, כי הכתיבה של העונה הראשונה הושלמה וכי ההתקדמות בסדרה נמצאת “הרבה מעבר לחצי הדרך”. ביוני 2025 אמר וילינגהם כי הם “הקליטו את כל העונה הראשונה והשנייה”.

צוות השחקנים היה מעורב בתהליך עיצוב הדמויות. סם ריגל, חבר צוות ומפיק בפועל, ציין כי הסדרה תהיה “שונה טונלית” מסדרת ההנפשה הראשונה שלהם. השואוראנרית והמפיקה בפועל טאשה הואו הצהירה באופן דומה כי הסדרה "משקפת סיפור בוגר ועילאי יותר" מהסדרה הקודמת, עם "יותר דרמה" ו"יותר עשייה קולנועית". הואו הוסיפה כי הם ניסו "להתייחס לסדרה כמו לסדרת לייב-אקשן, שהיא שונה טונלית מווקס מכינה, אך עדיין נשארת באותו עולם”. וילינגהם הסביר כי עיבוד זה “מהווה סטייה מוחלטת כבר מההתחלה” וכי “אתה נכנס לדמויות שאתה אוהב, אך בסיפור חדש לחלוטין”. מגזין "אנטרטיינמנט ויקלי" הדגיש כי הסדרה תנקוט בגישה דומה לדמותו של אסק תליס כמו שעשתה "אגדת ווקס מכינה" עם דמויות "אפלות" כמו בני משפחת בריירווד, באמצעות הצגת חומרי עלילה שהתרחשו "מחוץ למסך". וילינגהם הוסיף כי גישה זו תציג לצופים "את המזימות שמתרחשות הן באימפריה והן בשושלת, את כל הדברים שנעים מאחורי הקלעים, ומי היה באמת אסק", וכיצד הגיע "למקום שבו היה, כשהוא מזיז חלקים גדולים ומשפיע על חלקים נרחבים מן העולם ביקום הסדרה".
 הנפשה 
הסדרה מונפשת על ידי "". הואו הדגישה כי מראה הטלת הכשפים ייחודי לכל דמות ומשקף "מי הם כבני אדם". דונמנסי, סוג קסם שנוצר על ידי מרסר עבור שושלת קרין, מופיע גם הוא במהלך הסדרה. בהשוואה ל"אגדת ווקס מכינה", ציין ריגל כי הקסם בסדרה "מורכב" יותר, והדגיש את הרכיבים והלחשים המשמשים ליצירת קסם, וכן כי "האופן שבו אנשים לומדים קסם או זוכים בו הוא עניין מרכזי מאוד" בעלילת הסדרה. בפסטיבל "SCAD AnimationFest", הסביר מנהל האמנות ג’וזף מרטינס כי בעוד שהסדרה הראשונה היא "מעט יותר פנטזיה עילאית", עולם הסדרה הנוכחית "מעוגן יותר ומבוסס על ההיסטוריה של מזרח אירופה. הלכנו על מראה ברוטליסטי יותר, עם אדריכלות שמכבידה על הדמויות". צוות העיצוב האמנותי השתמש ב"רמזי צבע" מכוונים כדי לאותת על "מתחים פוליטיים בלתי מדוברים" ועל "מצב התודעה" של הדמויות.

 שידור 
הסדרה משודרת בשירות הזרמת המדיה "פריים וידאו". העונה הראשונה עלתה לשידור ב-19 בנובמבר 2025. העונה הושקה עם שלושה פרקים ראשונים, ולאחר מכן שודר פרק אחד מדי שבוע, בסך הכול שמונה פרקים. כחלק מקידום מוקדם, אמזון העניקה גישה חינמית מוקדמת לפרק הראשון דרך "יוטיוב" בין התאריכים 14–16 בנובמבר 2025.
 שיווק 
במהלך כנס קומיק-קון, סן דייגו (SDCC) בשנת 2024, אולפני אמזון פרסמו הצצה ראשונה לסדרה בדמות אנימטיק מדובב, שהציג את המפגש הראשון בין דמויותיהם של ג'סטר ופיורד. בכנס SDCC בשנת 2025 פורסמו עיצובי דמויות וקטע וידאו מתוך העונה הראשונה, לצד הכרזה על מועד הבכורה. אתר "Polygon" הדגיש כי הקבוצה נקראת "The Mighty Nein" אף שלמעשה אין בה תשעה הרפתקנים, וכי קטע מתוך פאנל SDCC מתייחס בהומור לעובדה שבפועל יש בה רק שבעה חברים.

 ביקורות 
הסדרה מחזיקה בציון של 100% חיוביות באתר מאגר הביקורות "Rotten Tomatoes", בהתבסס על 14 ביקורות של מבקרים. קונצנזוס המבקרים באתר קובע:  באתר מאגר הביקורות "Metacritic", המשתמש בממוצע משוקלל, זכתה הסדרה לציון 80/100 בהתבסס על 7 ביקורות, דבר המעיד על ביקורות חיוביות לרוב.

 קישורים חיצוניים 

 ביאורים 

 הערות שוליים 

קטגוריה:סדרות הנפשה אמריקאיות
קטגוריה:סדרות פעולה אמריקאיות
קטגוריה:סדרות פנטזיה אמריקאיות
קטגוריה:סדרות דרמה אמריקאיות
קטגוריה:מבוכים ודרקונים
קטגוריה:סדרות טלוויזיה מקוריות של אמזון
קטגוריה:סדרות טלוויזיה אמריקאיות מונפשות עם השפעות אנימה
קטגוריה:סדרות טלוויזיה אמריקאיות שעלו לשידור בשנת 2025